
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, ул. “Г.С.Раковски” №112,  тел: (+359 2)   9234 333, факс: (+359 2) 980 68 86




РЕШЕНИЕ
№ РС-340-18-072

Днес, 26.10.2018г., Комисията за противодействие на корупцията и за отнемане на незаконно придобито имущество, в състав:

Член: Антоанета Цонкова
Член: Пламен Йоцов
Член: Силвия Къдрева

При участието на стенографа К.П., като изслуша доклада на Специализирана дирекция „Публичен регистър и конфликт на интереси” по сигнал с рег. № ЦУ01-С-340/31.07.2018г.,

У С Т А Н О В И:

Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден от ***. 
Сигналът е подаден против Владимир Солаков – заместник-кмет на Община Д.
По същество в сигнала се твърди, че Владимир Мичев Солаков е сключил договор № РД-225/25.05.2018г. с предмет: „Абонаментно техническо обслужване на автомобили, собственост на община Д.“ на стойност 30 000 /тридесет хиляди/ лева с фирма „***“ ЕООД, ЕИК ***, представлявана от М.Ч. Твърди се, че обществената поръчка е на основание чл.20, ал.4 от ЗОП /Директно възлагане/, с лице в близки отношения с местните управници, както и че същото лице – М.Ч. е във фактическо съжителство с Т.А. – секретарка при заместник-кмета на община Д.
Към сигнала е приложено копие на първа страница от Договор № Д-225/22.05.2018г. за възлагане на обществена поръчка с предмет: „Абонаментно техническо обслужване на автомобили, собственост на община Д“.
От кмета на община Д. са изискани и представени доказателства за служебното качество и подадените от Владимир Солаков декларации по чл.12 от ЗПУКИ (отм.), както и заверено копие от цялата документация по провеждане на обществена поръчка с предмет: „Абонаментно техническо обслужване на автомобили, собственост на община Д.“. Извършена е служебна справка в НБД „Население“ и Търговски регистър. Изискани и представени са и допълнителни доказателства, а именно: Заповед № РД-09-247/25.05.2018г.

От събраните в хода на административното производство доказателства Комисията установи следното от фактическа страна:

Сигналът е подаден от лице, с посочени три имена, ЕГН, адрес и електронен адрес, като същият е подписан.
Владимир Солаков заема длъжността „заместник-кмет“ на община Д. по силата на трудов договор №00418/386 от 24.03.2016г., сключен с кмета на общината. 
В това си качество същият е подал декларации по чл.12, т.1 и т.2 от ЗПУКИ (отм.), в които е декларирал участието си в следните търговски дружества: „***“, СНЦ *** – като председател и ПК *** – гр. Д. – като председател.
От събраните в хода на административното производство доказателства се установи, че на 08.03.2018г. в регистъра по обществени поръчки към Агенция по обществени поръчки е публикувано Решение за откриване на обществена поръчка, с възложител община Д. Поръчката е с предмет „Абонаментно техническо обслужване на автомобили, собственост на община Д.“. Посоченото правно основание за провеждане на процедурата е чл.18, ал.1, т.12 от Закона за обществени поръчки, а именно „публична състезание“. Решението е подписано от възложителя Красимир Иванов – кмет на община Д. Установи се, че документацията за участие в публично състезание за възлагане на обществена поръчка с предмет „Абонаментно техническо обслужване на автомобили, собственост на община Д.“ е одобрена от кмета на община Д. Със Заповед № РД-09-157/30.03.2018г. същият е назначил комисия, която да отвори, разгледа, оцени и класира получените оферти, за което същата следва да изготви протокол за дейността си. Съгласно протокол №1 от 30.03.2018г. и протокол №2 от 05.04.2018г., комисията, определена със Заповед № РД-09-157/30.03.2018г. на кмета на община Д. е отворила, оценила и класирала получените оферти, като е направила предложение до възложителя да сключи договор с участника, класиран на първо място: „***“ ЕООД - гр. Д. С Решение № РД-09-173/05.04.2018г., кметът на община Д. е утвърдил протоколите и е обявил класирането на участниците, като е определил за изпълнител на обществената поръчка, класирания на първо място участник „***“ ЕООД - гр. Д., представлявано от М.Ч. - управител. Сключен е договор за възлагане на обществена поръчка за услуги № Д-225/25.05.2018г. с предмет: „Абонаментно техническо обслужване на автомобили, собственост на община Д.“ между „***“ ЕООД - гр. Д., представлявано от М.Ч. и община Д., представлявана от Владимир Солаков – заместник-кмет на община Д., съгласно Заповед за заместване № РД-09-247/25.05.2018г.
От справка в Търговския регистър е видно, че М.Ч. е едноличен собственик на капитала и управител на „***“ ЕООД - гр. Д.
В сигнала не се твърди свързаност между Владимир Солаков и М.Ч. 
		
При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от Закона за противодействие на корупцията и за отнемане на незаконно придобитото имущество (ЗПКОНПИ). Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Владимир Солаков в качеството си на заместник-кмет на община Д., е лице, заемащо висша публична длъжност по смисъла на чл.6, ал.1, т.32 от ЗПКОНПИ.

С подписването на цитирания по-горе Договор за възлагане на обществена поръчка с предмет: „Абонаментно техническо обслужване на автомобили, собственост на община Д.“, Владимир Солаков е упражнил свои правомощия по служба, в качеството си на лице, заемащо висша публична длъжност, произтичащи, от Заповед № РД-09-247/25.05.2018г., издадена на основание чл.44, ал.1, т.1 и ал.2 и чл.39, ал.2 от Закона за местно самоуправление и местна администрация, с която същият е упълномощен да замества кмета на община Д. за 25.05.2018г.
Твърденията в сигнала, че Т.А. е във фактическо съжителство с М.Ч. и е служител в община Д., не обосновават свързаност между заместник-кмета – Владимир Солаков, М.Ч. и фирма „***“ ЕООД - гр. Д.
Поради липсата на свързаност между Владимир Солаков, М.Ч. и фирма „***“ ЕООД не е налице частен интерес личен или на свързано с заместник-кмета на община Д. лице, който да е могъл да повлияе на обективното и безпристрастно изпълнение на служебните му задължения.
Предвид гореизложеното, Комисията приема, че Владимир Солаков, при упражняване на правомощията си по служба, като заместник-кмет на община Д. при подписването на договор за възлагане на обществена поръчка за услуги № Д-225/25.05.2018г. с предмет: „Абонаментно техническо обслужване на автомобили, собственост на община Д.“, не е бил повлиян от частен интерес, негов или на свързаното с него лице по смисъла на §1, т.15 от ДР на ЗПКОНПИ. Не е налице една от предпоставките, чиято кумулативна даденост е необходима, за да бъде установено наличието на конфликт на интереси  по смисъла на чл.52 от ЗПКОНПИ – частен интерес на лицето, заемащо висша публична длъжност или на свързано с него лице, който може да повлияе на обективното и безпристрастно изпълнение на правомощията или задълженията му по служба.
Предвид горното, Комисията за противодействие на корупцията и отнемане на незаконно придобито имущество, на основание чл.74, ал.1 и ал.2 от ЗПКОНПИ, 

РЕШИ:

НЕ УСТАНОВЯВА конфликт на интереси по отношение на Владимир Солаков с ЕГН ***, в качеството му на лице, заемащо висша публична длъжност по смисъла на чл.6, ал.1, т.32 от ЗПКОНПИ, за това, че на 25.05.2018г. е подписал договор за възлагане на обществена поръчка за услуги № Д-225/25.05.2018г., с предмет: „Абонаментно техническо обслужване на автомобили, собственост на община Д.“, поради липсата на частен интерес – негов или на свързано с него лице по смисъла на §1, т.15 от ДР на ЗПКОНПИ.

На основание чл.76, ал.2 от ЗПКОНПИ прокуратурата може да протестира настоящото решение пред Административен съд - П.

КОМИСИЯ:

Член:………………………………../Антоанета Цонкова/

Член:…………………...……………....…/Пламен Йоцов/

Член:…………………………………..../Силвия Къдрева/

